CELEX: 52017PC0451
Language: hu
Date: 2017-08-23
Title: Javaslat A TANÁCS VÉGREHAJTÁSI HATÁROZATA Lengyelországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2017.8.23.
            COM(2017) 451 final
            2017/0205(NLE)
            Javaslat
            A TANÁCS VÉGREHAJTÁSI HATÁROZATA
            Lengyelországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottságnál 2016. október 7-én iktatott levelében Lengyelország eltérést kért a héairányelv 193. cikkétől annak érdekében, hogy fordított adózást alkalmazhasson a merevlemezekre, például a szilárdtest-meghajtókra (SSD) és a merevlemezes meghajtókra (HDD) vonatkozóan. A héairányelv 395. cikke (2) bekezdésének megfelelően a Bizottság 2017. július 12-én és 13-án kelt levelében tájékoztatta a többi tagállamot Lengyelország kérelméről. A Bizottság 2017. július 13-án kelt levelében értesítette Lengyelországot arról, hogy a kérelem elbírálásához szükséges minden információ a rendelkezésére áll.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni.
               
            
            
               A héairányelv 395. cikke alapján Lengyelország a héairányelv 193. cikkétől való eltérést kér, hogy felhatalmazással rendelkezzen fordított adózás alkalmazására a héairányelv 199a. cikkének hatálya alá nem tartozó valamennyi merevlemez-értékesítés (beleértve az SSD- és HDD-értékesítéseket is) tekintetében. Ilyen adózás esetében az az adóalany köteles megfizetni a hozzáadottérték-adót, akinek részére a terméket értékesítették. Ez az adóalany, amennyiben teljes körű levonási joggal rendelkezik, egyidejűleg hajtja végre az értékesítéshez kapcsolódó héa bevallását és levonását, így az Államkincstár részére ténylegesen nem fizet be héát. 
            
            
               
                  Lengyelország azért kéri az eltérést, hogy megakadályozza a merevlemezek ágazatában észlelhető héacsalások további terjedését. Lengyelországban több elektronikai termék is a héairányelv 199a. cikkén alapuló fordított adózás körébe tartozik (okostelefonok, laptopok, játékkonzolok stb., és legújabban a processzorok is). Lengyelország szerint azt követően, hogy bevezették a fordított adózást az utóbbi termékek értékesítésére vonatkozóan, az elektronikai termékek kategóriáján belül a merevlemezek váltak a héacsalás újabb eszközévé. A merevlemezek piacán egyre gyakoribbá vált a „csalárd kereskedőt” használó módszer alkalmazásával elkövetett héacsalás. Az ilyen cselekmények nagyságrendje és elterjedtsége közvetlen és rendkívül negatív hatást gyakorol a csalásban részt nem vevő forgalmazókra, és a héabevételek csökkenését eredményezi. 
               
               
                  A Lengyelország által benyújtott információk alapján a csalás úgy működik, hogy csalárd piaci szereplők egy megadott címre bejelentenek egy jogi személyt, amely egy adott időszakban adóbevallásokat küld be. Ezek a jogi személyek kivárják a megfelelő pillanatot, végrehajtanak néhány nagy értékű belföldi értékesítést, amelyek után beszedik a héát az ügyfeleiktől, majd anélkül zárják be a vállalkozást, hogy befizetnék a költségvetést megillető héát. A jogi személyek ellenőrzése az esetek többségében nem lehetséges, mivel a virtuális irodák, a bejegyzett székhely gyakori változtatása, a végrehajtott ügyletekhez kapcsolódó dokumentumok hiánya stb. miatt nehéz megtalálni a tevékenység végzésének tényleges helyét és az érintett személyeket. 
               
               
                  Lengyelország már több intézkedést hozott az ilyen típusú csalások visszaszorítása és megelőzése érdekében (az adóigazgatás reformja a források csalás elleni küzdelemre történő összpontosítása érdekében, az egységes ellenőrzési akta bevezetése, kötelező havi héabevallás, közigazgatási szankciók bevezetése stb.), és folyamatban vannak további reformok is (például a megosztott héafizetés önkéntes rendszere). Addig azonban, amíg az intézkedések tényleges eredményeket nem hoznak, Lengyelország szerint ideiglenes intézkedés – például a belföldi fordított adózás bevezetése – formájában további támogatásra van szükség. 
               
            
            
               A javaslat szerint az eltérést 2018. január 1-jétől 2020. december 31-ig kell biztosítani. Mivel a Lengyelország által végrehajtott intézkedések az eltérés lejártáig minden bizonnyal meghozzák a várt eredményeket, Lengyelországnak a továbbiakban nem lesz szüksége a héairányelv 193. cikkétől való eltérésre a merevlemezek értékesítése tekintetében. Az eltérés megújítása ezért várhatóan nem lesz szükséges. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               •Arányosság
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               Az eltérés hatályának korlátozott mivoltára tekintettel a különös intézkedés arányban áll a kitűzött céllal, vagyis az adott ágazatban előforduló egyes adócsalások és -kikerülések megelőzésével. 
            
         
         
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Lengyelország által benyújtott kérelem képezi, és az csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A végrehajtási határozatra irányuló javaslat célja egyes adócsalások és -kikerülések megelőzése a merevlemez-ágazatban. A fordított adózás várhatóan segíti Lengyelországot abban, hogy megállítsa a csalás további terjedését és megelőzze a héacsalásokat a merevlemez-ágazatban. Következésképpen az eltérés potenciálisan pozitív hatással fog járni. 
            
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslat nincs hatással az uniós költségvetésre. 
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz, amely 2020. december 31-én lép érvénybe.
            
            
               2017/0205 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Lengyelországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
         
         
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  1
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
            
               (2)A Bizottságnál 2016. október 7-én iktatott levelében Lengyelország eltérést kért a 2006/112/EK irányelv 193. cikkétől annak érdekében, hogy fordított adózást alkalmazhasson a merevlemezek – például szilárdtest-meghajtók és merevlemezes meghajtók – értékesítésére vonatkozóan. 
            
            
               (3)A 2006/112/EK irányelv 395. cikke (2) bekezdésének megfelelően a Bizottság 2017. július 12-én és 13-án kelt levelében tájékoztatta a többi tagállamot Lengyelország kérelméről. A Bizottság 2017. július 13-án kelt levelében értesítette Lengyelországot arról, hogy a kérelem elbírálásához szükséges minden információ a rendelkezésére áll.
            
            
               (4)A 2006/112/EK irányelv 199a. cikkének hatálya alá nem tartozó merevlemezek újabb olyan árucikké váltak az elektronikai termékek kategóriáján belül, amelyeket héacsaláshoz használnak fel. Lengyelország szerint a merevlemezek piacán egyre gyakoribbá vált a „csalárd kereskedőt” használó módszer alkalmazásával elkövetett héacsalás. Az ilyen cselekmények nagyságrendje és elterjedtsége közvetlen és rendkívül negatív hatást gyakorol a csalásban részt nem vevő forgalmazókra, és a héabevételek csökkenését eredményezi.
            
            
               (5)Lengyelország több intézkedést is hozott a héacsalás visszaszorítása és megelőzése érdekében. Addig azonban, amíg az intézkedések tényleges eredményeket nem hoznak, Lengyelország szerint ideiglenes intézkedés – például a fordított adózás bevezetése – formájában további támogatásra van szükség.
            
            
               (6)Ezért Lengyelországot fel kell hatalmazni arra, hogy 2018. január 1-jétől fordított adózást alkalmazzon a merevlemezek, például a szilárdtest-meghajtók és a merevlemezes meghajtók értékesítésére. Az eltérésnek korlátozott időtartamra, 2020. december 31-ig kell szólnia. 
            
            
               (7)Az eltérés lejáratáig a Lengyelország által végrehajtott intézkedések várhatóan megakadályozzák a héacsalás további terjedését a merevlemez-ágazatban, és így Lengyelországnak ezt követően nem lesz szüksége arra, hogy az említett értékesítések tekintetében eltérjen a 2006/112/EK irányelv 193. cikkétől. Ezért nem indokolt, hogy Lengyelország az eltérés megújítását kérje. 
            
            
               (8)Az eltérés nincs hatással az Unió héából származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 193. cikkétől eltérve Lengyelország felhatalmazást kap arra, hogy merevlemezek, például szilárdtest-meghajtók és merevlemezes meghajtók értékesítése esetében az értékesítés kedvezményezettjét jelölje meg héafizetésre kötelezett személyként. 
            
            
               2. cikk
            
            
               Ez a határozat 2018. január 1-jétől alkalmazandó, és 2020. december 31-én hatályát veszti.
            
            
               3. cikk
            
            
               Ennek a határozatnak a Lengyel Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
            
         
         
            
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.